แบงก์เฮแก้กม.แพ่ง ช่วยระบายเอ็นพีแอล
แบงก์ยิ้มแก้กฎหมายแพ่งเปิดทางขายทอดตลาดคอนโด ทำให้ระบายเอ็นพีแอลเร็วขึ้น แต่อาจกระทบฐานะนิติบุคคล
8 ม.ค. 2558

แบงก์ยิ้มแก้กฎหมายแพ่งเปิดทางขายทอดตลาดคอนโด ทำให้ระบายเอ็นพีแอลเร็วขึ้น แต่อาจกระทบฐานะนิติบุคคล
ทวี ธีระสุนทรวงศ์ รองกรรมการผู้จัดการ ธนาคารกสิกรไทย เปิดเผยว่า ร่าง พ.ร.บ.แก้ไขเพิ่มเติมประมวลกฎหมายวิธีพิจารณาความแพ่ง ที่คุ้มครองผู้ซื้อห้องชุดจากการขายทอดตลาดไม่ต้องรับผิดค่าใช้จ่ายส่วนกลาง ที่ค้างเก่าก่อนโอนกรรมสิทธิ์ ช่วยให้ธนาคารขายทรัพย์สินที่อยู่ในกระบวนการของกรมบังคับคดีได้ง่ายขึ้นบ้าง เพราะก่อนหน้านี้มีผู้สนใจทรัพย์หลายรายไม่ตัดสินใจซื้อห้องชุดจากการขายทอดตลาด เพราะติดค่าส่วนกลางที่มีค่าใช้จ่ายสูง
อย่างไรก็ตาม การตัดสินใจของผู้ซื้อยังมีเงื่อนไขอีกหลายประการ เช่น โปรโมชั่นสินเชื่อของธนาคาร เช่น ออกค่าโอนกรรมสิทธิ์ให้ หากลูกค้าชั่งน้ำหนักทำเล วงเงินสินเชื่อ และค่าใช้จ่ายส่วนกลางที่ต้องรับภาระที่มีแล้วคุ้มค่า ก็ตัดสินใจซื้อทรัพย์นั้น
“ค่าส่วนกลางที่ค้างหลายปี เป็นต้นทุนสูงที่ทำให้ลูกค้าลังเล ถ้าหากราคาขายทอดตลาดไม่ถูกก็คงไม่ซื้อ แต่ถ้าราคาขายถูกกว่าราคาตลาดครึ่งหนึ่ง ทำเลดี ต่อให้มีค่าส่วนกลางเพิ่ม เขาก็จะซื้อ” ทวี กล่าว
อย่างไรก็ดี ธนาคารไม่มีนโยบายให้สินเชื่อเคหะที่ครอบคลุมค่าใช้จ่ายส่วนเกิน โดยยังยึดหลักให้วงเงินสินเชื่อตามราคาประเมินของสินทรัพย์นั้น แต่บางธนาคารจะมีสินเชื่อเพิ่มเติม เช่น สินเชื่อตกแต่ง สินเชื่ออเนกประสงค์ ที่ลูกค้าอาจจะนำไปใช้ชำระค่าส่วนกลางบ้าง
ทวี กล่าวว่า ยังต้องศึกษากฎหมายดังกล่าวว่าครอบคลุมถึงการซื้อขายเอ็นพีแอลและการประนอมหนี้ของธนาคารด้วยหรือไม่ ซึ่งหากรวมดัวย จะทำให้ค่าส่วนกลางค้างจ่ายทุกประเภทไม่ต้องชำระ ซึ่งนิติบุคคลต้องตีเป็นศูนย์ไป อาจกระทบต่อฐานะบริษัทนิติบุคคล เพราะหากในหมู่บ้านนั้นมีผู้ค้างชำระมาก นิติบุคคลอาจจะล้มละลาย
อรอนงค์ อุดมก้านตรง ผู้ช่วยกรรมการผู้จัดการใหญ่ สายธุรกิจรายย่อย ธนาคารซีไอเอ็มบี ไทย กล่าวว่า ที่ผ่านมาผู้ต้องการซื้อหลายรายติดปัญหาเรื่องค่าส่วนกลางคงค้าง ทำให้ยกเลิกแผนการซื้อทรัพย์ขายทอดตลาด ซึ่งการแก้กฎหมายเว้นค่าส่วนกลางให้ผู้ซื้อจะช่วยให้กรมบังคับคดีระบายทรัพย์คล่องตัวมากขึ้น
อย่างไรก็ตาม ค่าส่วนกลางเป็นรายได้สำคัญของนิติบุคคล ซึ่งมีนิติบุคคลของหมู่บ้านบางราย ถึงขั้นฟ้องร้องต่อศาลบังคับให้ลูกบ้านขายทรัพย์เพื่อนำมาจ่ายค่าส่วนกลางที่ค้างอยู่ ซึ่งหากกฎหมายบังคับใช้ ค่อนข้างเป็นปัญหากับผู้ประกอบการกลุ่มนี้ ที่ไม่รู้ว่าจะเก็บเงินได้จากใครเพื่อนำมาบริหารทรัพย์สินส่วนกลาง
“ทรัพย์สินบางรายการยึดทรัพย์มานานหลายปี ยิ่งเป็นห้องขนาดใหญ่ค่าส่วนกลางยิ่งสูง ลองคำนวณห้อง 50 ตร.ม. ค่าส่วนกลาง ตร.ม.ละ 50 บาท ค้างจ่ายไป 5 ปี ก็หลายแสนแล้ว แถมยังเสียค่าปรับเพิ่ม ไม่มีใครอยากจะซื้อ” อรอนงค์ กล่าว
อย่างไรก็ดี ธนาคารซีไอเอ็มบี ไทย มีทรัพย์สินในกระบวนการกรมบังคับคดีอยู่บ้าง แต่ไม่มากเชื่อว่า กฎหมายดังกล่าวเป็นผลดีทางอ้อมในการกระตุ้นเศรษฐกิจ มีการนำสินทรัพย์มาหมุนเวียนใช้ประโยชน์ได้ แทนที่จะปล่อยร้างไว้เฉยๆ